Mye billigere å mobilsurfe på ferie
- Det er bra at dette markedet blir regulert. Mange har opplevd altfor høye regninger etter å ha vært på nett med mobilen i utlandet, kommenterer Ragnar Wiik, direktør i Forbruker Europa. I dag koster det 25 kroner for en Telenor- eller NetCom-kunde å laste ned én megabyte på telefonen i mesteparten av EU. Fra 1. juli vil EU innføre en makspris på 70 eurocent + mva (totalt 6,60 norske kroner) per megabyte. Det er 73,6 prosent lavere enn i dag. Med 10 MB kan du for eksempel: (enten/eller) - Lese ca 18-20 mobilsider på nettaviser som eksempelvis VG og Aftenposten - Laste ned ca 500 e-poster uten vedlegg - Laste ned ca 20 e-poster med vedlegg - Lytte til ca 7-8 minutters radiostreaming Takket være EØS-avtalen vil den nye regelen også gjelde norske teleselskaper, men fristen her i landet kan bli noe senere enn 1. juli. - Dette er gode nyheter for alle som reiser både med jobb og på ferie, sier Willy Jensen. Han er tidligere direktør i Post- og teletilsynet, nå post- og teleråd i den norske EU-delegasjonen. Surfer du riktig mye på nett i utlandet, blir ikke besparelsen fullt så stor. Både Telenor og NetCom har nå innført «dagspakker»: Når taksameteret har nådd henholdsvis 39 og 49 kroner, stopper det opp helt til du har brukt 20 megabyte. Bruker du så mye, blir sluttsummen liggende langt under EUs kommende maksgrense.- Dette har Telenor og NetCom snakket mye om, og jeg er glad for at de nå har innført det. De norske selskapene - særlig NetCom - har vist seg som både kjappe og modige. I europeisk sammenheng er de norske selskapene veldig ordentlige, sier Jensen. Årets pristak er bare begynnelsen. EU vil følge opp med nye makspriser de to neste årene: * 45 cent (3,39 kr.) pluss mva per megabyte fra juli 2013 * 20 cent (1,51 kr.) pluss mva per megabyte fra juli 2014. - Vi synes denne reguleringen er bra. Det er litt synd at markedet ikke klarte dette selv, sier kommunikasjonssjef Øyvind Vederhus i NetCom. - Prisene i utlandet har vært altfor høye. Derfor har folk blitt livredde for å ta med seg de mobile vanene sine til utlandet, sier Vederhus. Telenors informasjonssjef Anders Krokan svarer også at de nye EU-reglene er gode nyheter. - Jeg kan også røpe at vi kommer med nye priser for EU allerede før sommeren, sier Krokan.
Nå vil EU gjøre det enda vanskeligere for mobilselskapene å sende deg megaregning etter utenlandsturen. Surfeprisen kan kuttes med tre fjerdedeler.